http://www.thaigov.go.th

วันนี้ )28 มกราคม 2557) เมื่อเวลา 09.30 น. ณ ห้องเทวกรรมรังรักษ์ สโมสรทหารบก ถนนวิภาวดีรังสิต กรุงเทพฯ นางสาวยิ่งลักษณ์ ชินวัตร นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะรัฐมนตรี ซึ่งผลการประชุมสรุปสาระสำคัญได้ดังนี้

1. ​ 1. เรื่อง รายงานการพัฒนาเด็กและเยาวชน ประจำปี 2555

2. เรื่อง การจัดทำความตกลงประเทศเจ้าภาพสำหรับการประชุมกลุ่มผู้เชี่ยวชาญ นานาชาติ โดยสถาบันเพื่อการยุติธรรมแห่งประเทศไทย (องค์การมหาชน) ร่วมกับสำนักงานสหประชาชาติว่าด้วยยาเสพติดและอาชญากรรม (UNODC)

3. เรื่อง ร่างประกาศกระทรวงการคลัง เรื่อง ลดอัตราภาษีสรรพสามิต (ฉบับที่ ..)

.........................................

*เอกสารชุดนี้เป็นเอกสารข่าวสรุปผลการประชุมคณะรัฐมนตรีเท่านั้น*

*สำหรับมติคณะรัฐมนตรีอย่างเป็นทางการกรุณาตรวจสอบที่สำนักเลขาธิการคณะรัฐมนตรี*

*โทร . 0 2280-9000 ต่อ 268 หรือ 436*

*สำนักโฆษกขอเชิญติดตามการถ่ายทอดสดการแถลงข่าวผลการประชุมคณะรัฐมนตรี*

*ทุกวันอังคาร หรือวันที่มีการประชุม ทางสถานีวิทยุกระจายเสียงแห่งประเทศไทย ทาง F.M. 92.5*

*ในเขตกรุงเทพมหานคร ส่วนต่างจังหวัด*

*รับฟังได้ทางสถานีวิทยุกระจายเสียงแห่งประเทศไทยประจำจังหวัด*

*สำนักโฆษก สำนักเลขาธิการนายกรัฐมนตรี โทร. 0 2288-4396*

1. **1. เรื่อง รายงานการพัฒนาเด็กและเยาวชน ประจำปี 2555**

คณะรัฐมนตรีมีมติรับทราบรายงานการพัฒนาเด็กและเยาวชน ประจำปี 2555 ตามพระราชบัญญัติส่งเสริมการพัฒนาเด็กและเยาวชนแห่งชาติ พ.ศ. 2550 มาตรา 20 ตามที่กระทรวงการพัฒนาสังคมและความมั่นคงของมนุษย์ (พม.) เสนอ

**สาระสำคัญของรายงานการพัฒนาเด็กและเยาวชน ประจำปี 2555**

มี 4 ส่วน คือ

**ส่วนที่ 1** **ประชากรเด็กและเยาวชน** เป็นการนำเสนอโครงสร้างและแนวโน้มประชากรเด็กและเยาวชน ตลอดจนความต้องการและสภาวการณ์ของเด็กและเยาวชนในอนาคต

**ส่วนที่ 2** **สภาพการณ์และแนวโน้ม ผลการดำเนินการ และแนวทางการแก้ไข**

**ปัญหาการพัฒนาเด็กและเยาวชน**  ประกอบด้วย เด็กและเยาวชนกับครอบครัว เด็กและเยาวชนกับ

สุขภาพและความปลอดภัย เด็กและเยาวชนกับการศึกษา เด็กและเยาวชนกับวัฒนธรรมคุณธรรม จริยธรรม เด็กและเยาวชนกับการนันทนาการ เด็กและเยาวชนกับสื่อ เด็กและเยาวชนกับการส่งเสริมการมีส่วนร่วม รวมถึงสภานักเรียน และการรวมกลุ่ม เด็กและเยาวชนกับการปกป้องคุ้มครองเป็นพิเศษ เด็กและเยาวชนกับการประกอบอาชีพและการมีงานทำ เด็กและเยาวชนกับกฎหมาย กฎ ระเบียบ เด็กและเยาวชนกับการเตรียมความพร้อมเพื่อเข้าสู่ประชาคมอาเซียน

**ส่วนที่ 3** **สภาเด็กและเยาวชนแห่งประเทศไทย** เป็นการรายงานผลงานความก้าวหน้าของสภาเด็กและเยาวชน รวมทั้งวิเคราะห์ความสำเร็จ/ปัญหาอุปสรรค ในการดำเนินงานของสภาเด็กและเยาวชน

**ส่วนที่ 4 งบประมาณการพัฒนาเด็กและเยาวชน** เป็นการวิเคราะห์การใช้งบประมาณ

เพื่อการพัฒนาเด็กและเยาวชน

**ข้อเสนอแนะในการขับเคลื่อนงานพัฒนาเด็กและเยาวชน** แบ่งเป็น

**มาตรการเร่งด่วน** มีดังนี้ 1) ด้านสุขภาพอนามัยและความปลอดภัย 2) ด้านการส่งเสริมพัฒนาการเด็กเล็ก 3) ด้านสภาพแวดล้อมที่เหมาะสมและความปลอดภัยสำหรับเด็ก 4) ด้านมาตรการเร่งด่วนเพื่อลดปัญหาและผลกระทบจากการตั้งครรภ์ของกลุ่มเด็กและเยาวชน 5) ด้านการปกป้องคุ้มครองเด็ก ด้านผลกระทบจากสื่อ 6) ด้านการเข้าสู่ตลาดแรงงานของ เยาชน 7) ด้านการดำเนินงานของสภาเด็กและเยาวชน

**มาตรการระยะยาว** มีดังนี้ 1) เสริมสร้างการพัฒนาศักยภาพของครอบครัวแบบองค์รวม 2) พัฒนาระบบบริหารจัดการในการคุ้มครองและพัฒนาเด็กและเยาวชนให้มีการต่อเชื่อมกันมากขึ้น 3) สร้างความเข็มแข็งให้กับองค์กรปกครองส่วนท้องถิ่นและภาคีอื่น ๆ

**2. เรื่อง การจัดทำความตกลงประเทศเจ้าภาพสำหรับการประชุมกลุ่มผู้เชี่ยวชาญนานาชาติ โดยสถาบันเพื่อการยุติธรรมแห่งประเทศไทย (องค์การมหาชน) ร่วมกับสำนักงานสหประชาชาติว่าด้วยยาเสพติดและอาชญากรรม (UNODC)**

คณะรัฐมนตรีมีมติเห็นชอบการจัดทำความตกลงให้ประเทศไทยเป็นเจ้าภาพสำหรับการประชุมกลุ่มผู้เชี่ยวชาญนานาชาติ ในเรื่องเกี่ยวกับการยุติความรุนแรงต่อเด็ก โดยสถาบันเพื่อการยุติธรรมแห่งประเทศไทย (องค์การมหาชน) (Thailand Institute of Justice : สถาบัน TU) ร่วมกับสำนักงานสหประชาชาติว่าด้วยยาเสพติดและอาชญากรรม (UNODC) ระหว่างวันที่ 18-21 กุมภาพันธ์ 2557 โดยการจัดทำความ ตกลงสำหรับจัดการประชุมดังกล่าว จะใช้วิธีการแลกเปลี่ยนหนังสือระหว่างกัน (Exchange of Letters) ระหว่างรัฐบาลไทยกับสหประชาชาติ

**สาระสำคัญของการประชุมกลุ่มผู้เชี่ยวชาญนานาชาติในเรื่องเกี่ยวกับการยุติความรุนแรงต่อเด็กมีความเชื่อมโยงกับยุทธศาสตร์การดำเนินงานของสถาบัน TU** เนื่องจากผู้หญิงและเด็กถือเป็นกลุ่มเปราะบางในสังคม (vunerable group) ที่มักตกเป็นเหยื่อความรุนแรงและอาชญากรรมรูปแบบต่าง ๆ และได้รับผลกระทบจากกระบวนการยุติธรรมทั้งทางตรงและทางอ้อม ซึ่งที่ผ่านมาสถาบันฯ ได้ให้ความสำคัญกับประเด็นดังกล่าวมาโดยตลอดเนื่องจากมีความเชื่อมโยงกับข้อกำหนดกรุงเทพฯ ในบริบทของผู้ต้องขังหญิงในเรือนจำ และเด็กติดผู้ต้องขัง และเกี่ยวข้องกันโดยตรง กับการป้องกันอาชญากรรม และความยุติธรรมทางอาญา ทั้งนี้ ในช่วงที่ผ่านมา สถาบัน TU ได้ประสานกับ UNODC เกี่ยวกับรายละเอียดของการจัดประชุม ซึ่งรวมถึงการแบ่งหน้าที่ความรับผิดชอบและการจัดเตรียมการอำนวยความสะดวกต่าง ๆ

ที่เกี่ยวข้อง ยืนยันความพร้อมที่จะเป็นเจ้าภาพในการจัดการประชุมดังกล่าว

โดยที่ความตกลงดังกล่าวเกี่ยวข้องกับบทบัญญัติในรัฐธรรมนูญแห่งราชอาณาจักรไทยมาตรา 190 เนื่องจากก่อให้เกิดพันธกรณีแก่คู่ภาคีภายใต้บังคับกฎหมายระหว่างประเทศในด้านเอกสิทธิ์และความคุ้มกันสำหรับการประชุมระหว่างประเทศที่จัดขึ้นในประเทศไทย ซึ่งมีพระราชบัญญัติคุ้มครองการดำเนินงานของสหประชาชาติและทบวงการชำนัญพิเศษในประเทศไทย พ.ศ. 2505 รับรองอยู่แล้ว แต่มิได้เป็นหนังสือสัญญาที่ต้องได้รับความเห็นชอบจากรัฐสภา ตามมาตรา 190 วรรคสองเนื่องจากไม่มีเนื้อหาสาระที่เป็นบทเปลี่ยนแปลงอาณาเขตไทยหรือกระทบต่อเศรษฐกิจ สังคม การค้า การลงทุน และงบประมาณของประเทศอย่างมีนัยสำคัญ โดยคณะรัฐมนตรีสามารถพิจารณาให้ความเห็นชอบได้โดยกระทรวงการต่างประเทศ (กต.) ต้องเสนอความเห็นเกี่ยวกับประเด็นสารัตถะของความตกลงมาประกอบด้วย

ทั้งนี้ กต. ได้พิจารณาหลังจากได้รับสำเนาหนังสือจาก UNODC ดังกล่าวแล้ว ไม่มี

ข้อขัดข้องในสารัตถะของการจัดทำหนังสือแลกเปลี่ยนเพื่อตอบรับการเป็นเจ้าภาพจัดการประชุมดังกล่าว โดยมีข้อเสนอแนะเกี่ยวกับถ้อยคำเพื่อให้หนังสือแลกเปลี่ยนข้างต้นมีความรัดกุมมากยิ่งขึ้น ซึ่ง UNODC ได้ปรับเปลี่ยนถ้อยคำตามข้อเสนอแนะดังกล่าวเรียบร้อยแล้ว

**3**.**เรื่อง ร่างประกาศกระทรวงการคลัง เรื่อง ลดอัตราภาษีสรรพสามิต (ฉบับที่ ..)**

                   คณะรัฐมนตรีมีมติเห็นชอบตามที่สำนักเลขาธิการคณะรัฐมนตรี (สลค.) เสนอผลการพิจารณาของคณะกรรมการการเลือกตั้งเกี่ยวกับร่างประกาศกระทรวงการคลัง เรื่อง ลดอัตราภาษีสรรพสามิต (ฉบับที่..) ที่มีมติเห็นชอบให้ขยายระยะเวลาการปรับอัตราภาษีสรรพสามิตน้ำมันดีเซล ออกไปอีก 1 เดือน ตั้งแต่วันที่ 1 กุมภาพันธ์ 2557 ถึงวันที่ 28 กุมภาพันธ์ 2557

......................